# Grammaire de P. de la Ramée/Chapitre 1.2

P. Voſtre diligence a ſi bien apprendre & ſi bien retenir meſt fort agreable : paſſons oultre. d. Iay vne queſtion a vous faire, ceſt puis que nou vſons des letres Latines, quil ſemble auſſi que nous debuons pareillement vſer de leur ſon, & totallement eſcripre ainſi que nous parlons. p. Vrayment ſi tous peuples vſantz des letres Latines en gardoient le vray ſon, ce ſeroit vn merueilleux bien pour la langue Latine : Car chacun apporte le meſme ſon des letres Latines, quil a accouſtume en ſa langue maternelle. Prenes vng Pollonoys, vng Angloys, vng Frãcoys tous parlantz Latin & le pronõceantz ſelon lalphabet de ſa patrie, Dieu ſcayt quelle peine ilz aurõt auant quils ſe puiſſent entreentendre : pourtant que chacun prononce le Latin a ſa guiſe : le Pollonoys a la Pollonoyſe, Langloys à Langloyſe, le Francoys a la Francoyſe, & non pas a la facon des vrays Latins. Et combien que le Francoys ayt peu vſer de ſa Franciſe & prendre tel charactere, & luy donner telle puiſſance que bon luy a ſemble, comme, u, pour y, ce neantmoins il neſt pas loyſible a aulcun peuple derrer, ny deſtre inconſtant en ſon entrepriſe, quil ne ſoit auſſi loyſible de ladmoneſter de ſon erreur & inconſtance : comme Varron a bien ſagement deſduict en parlant de la lãgue Latine. Partant ſi nous faillons en eſcripuant au, eu, ou, en diphthongues pour ſimples voyelles qui pourroient eſtre ꜷ, , ȣ, il eſt raiſonnable que nous ſoyons admoneſtes. Touchant voſtre ſeconde demande, quil faille eſcripre comme lon parle, ceſt le iugemẽt des Grecs & Latins fonde ſur la cauſe finalle de leſcripture, qui eſt meſſagere & truchemande de la voix, comme la voix eſt de la penſee : & tout ainſi que la parolle eſt menteuſe, qui ne reſpõd a la penſee, ainſi leſcripture eſt trompeuſe qui ne reſpõd a la voix. A ceſte cauſe ceſte facon deſcripre Maistre, Montroient, Royaulx, que nous proferons, Metre, Montroet, Royaus, & generallement toute ſemblable eſcripture ne reſpondante a la voix, ſe doibt corriger & reduire a la verite : Il ſe peult faire (comme jay commẽce a dire) que nos anceſtres ayent eſcript quelque temps ainſi quilz parloient, puisi que la parolle ſe ſoit changee, & leſcripture ſoit demeuree, & que de la ſoit venue la cauſe de lerreur en noſtre facon deſcripre : car la maini debuoit enſuiure la parolle, & le changement de lune debuoit accompaigner le chãgement de laultre. Ou bien ceſt encombrier eſt aduenu au premier Grammairien des Francoys, qui leur a compoſe ceſte eſcripture, que en empruntant les characteres daultruy, il ayt faict de neceſſite vertu, & ſe ſoit deſpietre de ceſte difficulte du mieux quil ayt peu. d. Ie commẽce a cognoiſtre vng grand expedient a redreſſer noſtre eſcripture, & nous reigler vne orthographe en attribuant ainſi & appropriant a chacune voyelle ſon charactere : mais ceſt aſſes dict des voyelles, Dictes nous que ceſt que conſonne, & ſi quelque vne nous default, adioutes la, comme vous aues adioute aux voyelles. p. Conſonne ceſt vng letre qui ne peult de ſoy faire vng ſon entier, & pourtãt elle eſt nommee en Latin par layde de quelque voyelle. La conſonne eſt demiuoyelle, ou muette : Demiuoyelle pourtant quelle a comme vng demy ſon de voyelle : elle eſt nomme en præpoſant e, ſelon ſa puiſſance : & eſt partie liquide, partie ferme : les demiuoyelles liquides ſont ainſi appellees, nõ pas quelles ne ſoiẽt auſſi bien ſouuent fermes, mais pourtant que quelquefois elles ſont quaſi fondues & liquefiees en leurs ſons, elles approchent des premieres voyelles, comme ſont celles que nos Gaulloys appelloient, Sigma, Ro, Lambda, My, Ny, ou bien comme nou eſcririons, Mu, Nu, les Romains les ont nommees Es, Er, El, Em, En : car quand nous diſons, Sa, Se, Si, So, Su : Ra, Re, Ri, Ro, Ru : La, Le, Li, Lo, Lu : Ma, Me, Mi, Mo, Mu : Na, Ne, Ni, No, Nu, ce ſont cõſones fermes : mais quand nous pronõceons ce que nous eſcripuons, comme en ces mots, Chapitre, Choſe, Muſart, Moyſi, Tarare, Fueillart, Douillet, Bam, Nom, Compaignon, Gaigner, nous ne prononceons que demie, S, R, L, M, N. d. Mon præcepteur je ſuis fort joyeulx dentẽdre ceſte doulce liqueur en noſtre lãgue Francoyſe. car jamais je ne lauois aperceu en Latin, ſinon par ie ne ſcay quel vſage en faiſant des vers Grecs & Latins meſures de ſyllabes longues & brieues : mais ie vous retarde de voſtre propos. p. Premierement nous ſommes prodigues en leſcripture de, s, ſans la prononcer comme en Maistre, Meſler, Maſle, Oſter, Souſtenir. Ceſte ſuperfluite neſt point en la liqueur, que eſt icy double : La premiere, ceſt ce que nous eſcripuons, ch, comme en Chaptire, Chere, Chiche, Choſe, chut, & neſt ceſte letre ny Grecque ny Latine, ains totallement & proprement Francoyſe : & contre toute raiſon elle eſt eſcripte par, c & h : Car en tel ſon il ny a rien ny de c, ny de h, comme leur puiſſance le demonſtrera : Car ſi vous ſonnes c, comme en Car, & h, comme en Haren, qui eſt leur vraye valeur, vous cognoiſtres que Chapitre, ſonneroit comme Khapitre. Parquoy ceſte demiuoyelle demanderoit vne figure propre, comme pourroit eſtre pour ne nous trop eſgarer Ç, que les Eſpaignols appellent Cecillo, nous le pourrions appeller eſſille comme petite s, ou par ſa puiſſance eç, comme nous nommons es, & les aultres demiuoyelles : en præpoſant, e, ou bien a la Grecque nous le nommerions Sigmation, petit Sigma. Elle eſt appelle Cin par les Hebreus, qui prononcent ainſi ceſte letre, & par la difference de laquelle contre, s, quarante deux milles Ephratiens furent remarques pour eſtrangers en ce mot Ciboletz, ou ilz prononcoient Siboletz, & par ceſt indice eſtant deſcouuerts furent mis a mort. d. Ainſi les Flammans ſeroient nos Ephratiens, car ilz prononcent Sere, pour Chere : mais nous meſmes en noſtre eſcripture ſerions a tout le monde plus que Ephratiens en eſcripuant vne demiuoyelle ferme, & vne muette tant differente, & tant repugnãte pour repreſenter ceſte doulce liqueur. p. Nos Frãcois encore quils ſoient en ce charactere plus gaillars, toutefois en abuſent pour, s, en eſcripuant, François, Leçon, quilz prononcent, Franſois, Leſon. Par ainſi il fauldroit employer ce charactere tãt ſeullement pour ceſte liqueur de, s. La ſeconde liqueur iſſue de s, ceſt ce que nous eſcripuons par z, comme en ce mot zizanie, & que nous nommons zet, preſques comme nos Gaullois, qui lauoient nomme anciennement zeta, & que nous pourrions nommer ez, comme nous auons nomme, es, eç. Le changement neſt pas icy ſi grand : Car combien que les Grecs (dont les Latins & les Francois lont depuis receu) vſurpent ceſte letre pour deux s, quils eſcripuent quelquefois ainſi , ou biẽ pour deux aultres conſonnes : toutefois la France, comme nous auons ia diſcouru, a peu prendre ce charactere pour telle puiſſance quil luy a pleu, & de faict, Z, ne ſignifie iamais aultre ſon en noſtre langue, que ceſte demie s. A ceſte cauſe puis que nous auons ainſi praticque le Zet, nous abuſons inconſtamment de s, pour z, au meilleu du mot, comme en eſcripuant Amuſe, Moyſi, ce que nous prononcons Amuze, Moezi : & certes ceſt bien contre toute raiſon deſcripre pour vn demy ſon le charactere du ſon entier, attendu que nous auons vn propre charactere pour demy ſon. Partant noſtre eſcripture ſeroit icy mieulx ordonnee en vſant en chacun ſon dung propre charactere, & ne ſeroit beſoing de redoubler s, au meilleu, comme en ces mots, Meſſager, Amaſſer : Car vne ſimple s, ſignifiroit tout autant que deux. d. Vrayment ces trois demiuoyelles s, ç, z, ſeroient gentillement ainſi diſtinguees : mais quelle liqueur trouues vous en R ? p. Elle eſt ferme au commencement, & liquide au meilleu : cõme en Rire, Rare, la premiere r, eſt plus ferme, la ſeconde eſt fort amollie. d. Cela eſt tout manifeſte, mais que dictes vous de l ? Ie ne vous demande point ſil fault eſcripre, Oultre, Peult, Moult, ou l, neſt aucunemẽt proferee : Car telle eſcripture demonſtre aſſes ſa lourderie, Ie vous demande que vous eſtimes de ceſte eſcripture, Douillet, Fueillet. p. Ceſt vne eſcripture fort barbare, ou nous aſſemblons trois letres pour la moytie dune, & les forcons de ſonner vng ſon contraire a celluy que nous leur auõs premieremẽt impoſe. Le remede pourroit eſtre par ce charactere Ļ, ļ, que lon a nõme l, molle, & que nous pourrions nommer Lambdacion, comme petit Lambda, ou Eļ, en præpoſant comme deuant vng e, Einſi en eſcripuant Dȣļet, F？ļet, nous euiterions ce tant lourd barbariſme. d. Maintenant cognois-je la liqueur dune demiuoyelle en vne ſimple figure amollie de la meſme demiuoyelle ferme. Reſtent M, & N, & ſur tout ie deſire de ſcauoir pourquoy nous eſcripuõs Compaignon, Eſpaignol. Ie nen attẽd pas moins que de Douillet & Feuillet. p. M, eſt ferme au commencement de la ſyllabe, en fin elle eſt liquide : cõme Marie, Martyr, Nom, Bam, Arrierebam : qui a eſte cauſe a nos Grãmairiens denſeigner que m, deuant p, eſtoit preſques ſupprimee, comme en Camp, Champ. Toutefois nos Francoys nont point faict icy non plus quen K, ceſt amas de letres, quilz ont faict en L, pour noter vne liqueur : N, eſt volõtiers ferme au cõmencement du mot & en la fin : comme Nanin, non : mais en meillieu elle eſt quelquefois liquide, cõme en Compaignon, Eſpaignol, ou ceſt la meſme barbarie, que Douillet, Feuillet, ainſi comme vous penſes : car deſcripre i, & gn, ceſt a dire vne voyelle, vne muette, vne demiuoyelle, pour la moytie dune demiuoyelle, ceſt toute ſemblable ſubtilite que deuant : qui a eſte cauſe auſſi dy chercher remede extraordinaire, ſans ſe contenter du charactere ſimple, comme en r, & m. Car lon a inuente vne n, molle en ce charactere Ņ, ņ, pour eſcripre Cõpaņon, Eſpaņol, ce charactere ſe pourroit nõmer comme Nyon, que nous eſcririons Nuon : ou bien ſe pourroit nommer en la meſme facon que deuãt. d. Ie mappercoy bien quil ny aura point faulte de voſtre part que noſtre eſcripture ne ſoit richement aornee. Par ainſi nous aurions en ces liquides & en leurs liqueurs neufs demiuoyelles, dont les uqatre ſeroient touſiours liquides : comme en ſes figures deſcriptes ſelon les puiſſances.